**Visul nopților albastre**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Visul nopților albastre

...

Dincolo de toți și toate

Suntem noi, cu ale noastre,

Visul nopților albastre

Peste-ntinderi nesfârșite,

Pe sub luna care bate

În fereștile-adormite!

Suntem iubito, amândoi

Călătorii unui vis,

Începând de pe Tanis,

Planeta noastră de departe

Suntem noi iubito, noi,

Dincolo de toți și toate!

...

Noi am coborât de mult

De când am plecat din stele

În lumea celor efemere

Și-n cartea nopților albastre

Cartea fără de-nceput,

Suntem noi, cu ale noastre!

...

Îmi amintesc de noi, atunci,

De când nu plecasem încă,

Cum priveam bolta adîncă,

Și se năștea-n visele noastre,

În somnul liniștit, de prunci,

Visul nopților albastre!

...

Cum mai zburam noi, pe Tanis,

În nopțile pline de vise,

Cu aripile larg deschise,

Două suflete-adormite,

Două suflete-ntr-un vis,

Peste-ntinderi nesfârșite!

...

Și-acum, în viața trecătoare,

Am coborât amândoi

Și suntem noi iubito, noi,

De pe planeta de departe,

Suflete ce vor să zboare

Pe sub luna care bate!

...

Ți-aduci aminte, Asinor,

De-ntâia noastră primăvară,

Cum strălucea luna afară

Când noaptea era pe sfîrșite

Și cum bătea ușor, ușor,

În fereștile-adormite?

...

În fereștile-adormite

Pe sub luna care bate

Peste-ntinderi nesfârșite,

Visul nopților albastre

Suntem noi, cu ale noastre,

Dincolo de toți și toate!